32003R1650
L 245/28
JURNALUL OFÍCIAL AL UNIUNII EUROPENE
REGULAMENTUL (CE) NR. 1650/2003 AL CONSILIULUI
din 18 iunie 2003
de modificare a Regulamentului (CE) nr. 2100/94 de instituire a unui regim de protecție comunitară a soiurilor de plante
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
La intrarea în vigoare a Regulamentului (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (4), conceptul de control financiar ex ante centralizat este abandonat în favoarea sistemelor de control și de audit mai moderne.
(2)
Ar fi oportun ca Oficiul Comunitar pentru Soiuri de Plante să dispună de sisteme de control și de audit de un nivel comparabil cu cel al sistemelor utilizate de instituțiile comunitare.
(3)
Principiile generale și restricțiile care reglementează dreptul de acces la documente, prevăzut la articolul 255 din tratat, au fost stabilite prin Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul publicului la documentele Parlamentului European, ale Consiliului și ale Comisiei (5).
(4)
La adoptarea Regulamentului (CE) nr. 1049/2001, cele trei instituții au convenit, printr-o declarație comună, că agențiile și organele similare trebuie să pună în aplicare reguli conforme cu regulamentul menționat.
(5)
În consecință, se recomandă includerea în Regulamentul (CE) nr. 2100/94 al Consiliului din 27 iulie 1994 de instituire a unui regim de protecție comunitară a soiurilor de plante (6), dispozițiile necesare de punere în aplicare a Regulamentului (CE) nr. 1049/2001 la Oficiul Comunitar pentru Soiuri de Plante, precum și o dispoziție privind introducerea unei acțiuni împotriva unui refuz al accesului la documente.
(6)
Este, prin urmare, necesar să se modifice Regulamentul (CE) nr. 2100/94 în consecință;
ADOPTĂ PREZENTUL REGULAMENT:
Articolul 1
Regulamentul (CE) nr. 2100/94 se modifică după cum urmează.
1.
se inserează articolul următor:
„Articolul 33a
Accesul la documente
(1) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (*) se aplică în cazul documentelor deținute de Oficiu.
(2) Consiliul de administrație stabilește normele practice de aplicare a Regulamentului (CE) nr. 1049/2001 într-un termen de șase luni de la intrarea în vigoare a Regulamentului (CE) nr. 1650/2003 al Consiliului din 18 iunie 2003 de modificare a regulamentului de instituire a unui regim de protecție comunitară a soiurilor de plante (**).
(3) Deciziile luate de Oficiu în aplicarea articolului 8 din Regulamentul (CE) nr. 1049/2001 pot face obiectul unei plângeri adresate mediatorului sau al unei acțiuni la Curtea de Justiție, în condițiile prevăzute la articolele 195 și 230 din tratat.
(*) JO L 145, 31.5.2001, p. 43." 						
(**) JO L 245, 29.9.2003, p. 28.”" 						
2.
articolul 111 se modifică după cum urmează:
(a)
titlul se înlocuiește cu textul următor:
„Audit și control”;
(b)
alineatul (1) se înlocuiește cu textul următor:
„(1) În cadrul Oficiului, se creează o funcție de audit intern, care trebuie exercitată în conformitate cu normele internaționale pertinente. Auditorul intern, desemnat de președinte, răspunde în fața acestuia de verificarea bunei funcționări a sistemelor și procedurilor de executare a bugetului Oficiului.
Auditorul intern consiliază președintele în problema controlului riscurilor prin formularea unor avize independente privind calitatea sistemelor de gestionare și control și prin emiterea unor recomandări privind îmbunătățirea condițiilor de executare a operațiunilor și promovarea bunei gestiuni financiare.
Responsabilitatea punerii în aplicare a sistemelor și a procedurilor de control intern adaptate la executarea sarcinilor revine ordonatorului.”
Articolul 2
Prezentul regulament intră în vigoare din prima zi a lunii următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 18 iunie 2003.